Crime Line-hoof weer kapers afYusuf Abramjee Yusuf Abramjee, hoof van Crime Line, is ongedeerd ná ŉ kapingspoging en hoëspoedjaagtog deur die strate van Johannesburg. Abramjee het aan Maroela Media gesê hy het van die Universiteit Johannesburg verby die SAUK se kantoor in Aucklandpark gery toe hy by ŉ verkeerslig stilgehou het. “ŉ Wit Tazz sonder ŉ nommerplaat agterop, het naby my gestaan. Toe ek weer sien, was daar ŉ man met ŉ vuurwapen by my ruit en ek het net die woord ‘hijack!’ gehoor.” Abramjee was in staat om dadelik met sy blou BMW weg te trek. Hy het in sy truspieël gesien hoe die mans twee vroue, wat op die eiland in die middel van die pad gestaan het, se handsakke gryp. “Hulle het verby my gejaag en ek het hulle agterna gesit. Ongeveer een blok verder, het hulle besef ek agtervolg hulle,” het hy bygevoeg. “Hulle het deur die strate van Parktown gejaag en een van die verdagtes het in Braamfontein uitgespring en in my rigting gevuur. Ek het teruggevuur.” Dié man het te voet verder gevlug. “By die Onderwyskollege het nóg ŉ verdagte in die rigting van die park gehardloop,” het hy gesê. “By Hillbrow het hulle ŉ geel padversperring getref, en daarna verdwyn.” Volgens Abramjee was die polisie baie vinnig op die toneel. “Dit wys jou net, niemand is immuun teen misdaad nie,” het hy gesê. “Mens moet altyd op die uitkyk wees.” Besoek Crime Line se webwerf of SMS jou misdaadwenke anoniem aan 32211.